ระเบียบคณะกรรมการข้าราชการฝ่ายศาลปกครอง

ว่าด้วยค่าใช้จ่ายในการฝึกอบรมของสํานักงานศาลปกครอง (ฉบับที่ ๒)

พ.ศ. ๒๕๔๔

 

 โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครองว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ เพื่อขยายขอบเขตการฝึกอบรมของสํานักงานศาลปกครองให้กว้างขวางยิ่งขึ้น รวมทั้งเพื่อให้การเบิกจ่ายค่าใช้จ่ายในการฝึกอบรมมีความยืดหยุ่นและคล่องตัวมากขึ้น

 อาศัยอํานาจตามความในมาตรา ๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง (ฉบับที่ ๒) พ.ศ. ๒๕๔๔”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้ยกเลิกความในบทนิยามคําว่า “การฝึกอบรม” และ “การฝึกศึกษา” ในข้อ ๓   
แห่งระเบียบคณะกรรมการข้าราชการฝ่ายศาลปกครอง ว่าด้วยค่าใช้จ่ายในการฝึกอบรมของสํานักงาน  
ศาลปกครอง พ.ศ. ๒๕๔๓ และให้ใช้ความต่อไปนี้แทน

 “การฝึกอบรม” หมายความว่า การอบรม การประชุม การเสวนา หรือสัมมนาทางวิชาการหรือเชิงปฏิบัติการ การบรรยายพิเศษ การฝึกศึกษา การปฏิบัติการวิจัย หรือที่เรียกชื่ออย่างอื่นทั้งในประเทศและต่างประเทศ โดยมีหลักสูตรและช่วงเวลาจัดที่แน่นอนที่มีวัตถุประสงค์เพื่อพัฒนาบุคคลหรือประสิทธิภาพในการปฏิบัติงานโดยไม่มีการรับปริญญา และให้หมายความรวมถึงการดูงานและการฝึกงานด้วย”

 “การฝึกศึกษา” หมายความว่า การเพิ่มพูนความรู้ ความชํานาญ หรือประสบการณ์ด้วยการศึกษาและฝึกปฏิบัติ”

 ข้อ ๔ ให้เพิ่มบทนิยามดังต่อไปนี้ระหว่างบทนิยามคําว่า “การฝึกศึกษา” และ “การดูงาน” ของข้อ ๓ แห่งระเบียบคณะกรรมการข้าราชการฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓

 “การปฏิบัติการวิจัย” หมายความว่า การทํางานวิจัยที่กําหนดไว้เป็นส่วนหนึ่งของหลักสูตรการฝึกอบรม”

 ข้อ ๕ ให้ยกเลิกความในบทนิยามคําว่า “ผู้เข้ารับการฝึกอบรม” ในข้อ ๓ แห่งระเบียบคณะกรรมการข้าราชการฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง   
พ.ศ. ๒๕๔๓ และให้ใช้ความต่อไปนี้แทน

 “ผู้เข้ารับการฝึกอบรม” หมายความว่า

 (๑) ตุลาการศาลปกครอง ข้าราชการฝ่ายศาลปกครอง พนักงานหรือลูกจ้างของสํานักงานหรือเจ้าหน้าที่อื่นของรัฐ และให้หมายความรวมถึงบุคคลที่ได้ผ่านการคัดเลือกเพื่อเสนอแต่งตั้งให้เป็นตุลาการศาลปกครอง แต่ยังอยู่ในระหว่างดําเนินการเพื่อทรงพระกรุณาโปรดเกล้า ฯ แต่งตั้ง และบุคคลอื่นซึ่งเข้ารับการฝึกอบรมกับบุคคลดังกล่าว หรือ

 (๒) บุคคลที่สํานักงานเห็นสมควรให้เข้ารับการฝึกอบรมตามหลักสูตรที่จัดขึ้นเพื่อประโยชน์ต่อการพัฒนาหลักกฎหมายมหาชน การบริหารราชการแผ่นดิน การพัฒนาบุคลากรด้านกฎหมายมหาชน   
หรือเสริมสร้างความรู้ความเข้าใจเกี่ยวกับศาลปกครอง”

 ข้อ ๖ ให้ยกเลิกความในข้อ ๖ แห่งระเบียบคณะกรรมการข้าราชการฝ่ายศาลปกครอง   
ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ และให้ใช้ความต่อไปนี้แทน

 “ข้อ ๖ หลักสูตร เรื่อง หรือหัวข้อในการฝึกอบรม หรือการจัดการฝึกอบรมที่สํานักงาน  
เป็นผู้จัดหรือจัดร่วมกับหน่วยงานผู้จัดอื่น ต้องได้รับอนุมัติจากเลขาธิการ”

 ข้อ ๗ ให้ยกเลิกความในข้อ ๙ แห่งระเบียบคณะกรรมการข้าราชการฝ่ายศาลปกครอง   
ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ และให้ใช้ความต่อไปนี้แทน

 “ข้อ ๙ ในการขออนุมัติตามข้อ ๖ และข้อ ๗ หากมีค่าใช้จ่ายที่จะต้องเบิกจากเงินงบประมาณหรือเงินอื่นใดของสํานักงาน ให้ผู้จัดทําโครงการฝึกอบรม ผู้ขออนุมัติเข้ารับการฝึกอบรม  
ที่สํานักงานไม่ใช่ผู้จัดหรือจัดร่วมกับหน่วยงานผู้จัดอื่น หรือผู้ขออนุมัติการเดินทางไปต่างประเทศตามที่กําหนดในหลักสูตรการฝึกอบรม ตรวจสอบกับฝ่ายงบประมาณก่อนว่าค่าใช้จ่ายที่จะเบิกนั้นมีวงเงินกําหนดในทะเบียนคุมเงินงบประมาณรายจ่ายหรือไม่ พร้อมทั้งเสนอหลักฐานที่เกี่ยวข้องไปพร้อมหนังสือขออนุมัติด้วย ในกรณี  
ที่ปรากฏว่ามีการกําหนดวงเงินไว้เพื่อการนั้น หรือไม่มีการกําหนดวงเงิน แต่มีคํารับรองจากหน่วยงาน  
ที่เกี่ยวข้องว่าสามารถจัดสรรเงินงบประมาณรายจ่ายอื่นมาใช้เพื่อการนั้นได้ให้ผู้มีอํานาจตามข้อ ๘ พิจารณาอนุมัติได้”

 ข้อ ๘ ให้ยกเลิกความในข้อ ๑๔ แห่งระเบียบคณะกรรมการข้าราชการฝ่ายศาลปกครอง   
ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ และให้ใช้ความต่อไปนี้แทน

 “ข้อ ๑๔ การเทียบตําแหน่งของบุคคลตามข้อ ๑๑ และข้อ ๑๒ ที่มิได้เป็นข้าราชการหรือลูกจ้างของทางราชการเพื่อเบิกค่าใช้จ่ายตามระเบียบนี้ ให้เทียบตําแหน่งดังนี้

 (๑) บุคคลที่สํานักงานกําหนดเทียบระดับตําแหน่งไว้แล้ว

 (๒) บุคคลที่เคยรับราชการมาแล้ว ให้เทียบตามระดับตําแหน่งหรือชั้นยศครั้งสุดท้ายก่อนออกจากราชการ

 (๓) วิทยากร ให้เทียบระดับตําแหน่งตามระดับตําแหน่งหรือชั้นยศสูงสุดของแต่ละระดับ  
การฝึกอบรม ยกเว้นการฝึกอบรมระดับสูง ให้เทียบเท่าข้าราชการระดับ ๑๐

 (๔) กรณีที่จําเป็นต้องเทียบระดับตําแหน่งนอกเหนือจากที่กําหนดไว้ใน (๑) (๒) หรือ (๓)   
ให้เลขาธิการเทียบระดับตําแหน่งได้ตามที่เห็นสมควร”

 ข้อ ๙ ให้ยกเลิกความในวรรคสามของข้อ ๑๖ แห่งระเบียบคณะกรรมการข้าราชการฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ และให้ใช้ความต่อไปนี้แทน

 “ค่าใช้จ่ายตาม (๙) สําหรับบุคคลตามข้อ ๑๑ และข้อ ๑๒ ให้เบิกจ่ายได้เท่าที่จ่ายจริงไม่เกินอัตราที่กําหนดไว้ในระเบียบกระทรวงการคลังว่าด้วยค่าใช้จ่ายในการฝึกอบรมของส่วนราชการ”

 ข้อ ๑๐ ให้ยกเลิกความในข้อ ๑๗ แห่งระเบียบคณะกรรมการข้าราชการฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ และให้ใช้ความต่อไปนี้แทน

 “ข้อ ๑๗ การจ่ายค่าสมนาคุณวิทยากรตามข้อ ๑๖ (๑๐) ให้เป็นไปตามหลักเกณฑ์และอัตราที่กําหนดไว้ในระเบียบกระทรวงการคลังว่าด้วยค่าใช้จ่ายในการฝึกอบรมของส่วนราชการ”

 ข้อ ๑๑ ให้ยกเลิกความในข้อ ๑๘ แห่งระเบียบคณะกรรมการข้าราชการฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ และให้ใช้ความต่อไปนี้แทน

 “ข้อ ๑๘ ค่าอาหาร ตามข้อ ๑๖ (๑๑) กรณีที่สํานักงานออกค่าใช้จ่ายในการจัดอาหารสําหรับบุคคลตามข้อ ๑๑ และข้อ ๑๒ ให้เบิกจ่ายค่าอาหารได้เท่าที่จ่ายจริง แต่ไม่เกินอัตราที่กําหนดไว้  
ในระเบียบกระทรวงการคลังว่าด้วยค่าใช้จ่ายในการฝึกอบรมของส่วนราชการ”

 ข้อ ๑๒ ให้ยกเลิกความใน (๒) ของข้อ ๑๙ แห่งระเบียบคณะกรรมการข้าราชการ  
ฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ และให้ใช้ความต่อไปนี้แทน

 “(๒) อัตราค่าเช่าที่พัก ให้เบิกจ่ายตามระดับการฝึกอบรม ดังนี้

 (๒.๑) กรณีพักแรมร่วมกันในสถานที่ของเอกชน ให้เบิกจ่ายได้เท่าที่จ่ายจริง ไม่เกินอัตราค่าเช่าที่พักที่สํานักงานกําหนด

 กรณีพักแรมร่วมกันในสถานที่ของเอกชนโดยการเหมารวมห้องพัก ซึ่งมีทั้งห้องพักเดี่ยวและห้องพักตั้งแต่ ๒ คนขึ้นไป ให้เบิกจ่ายในลักษณะเหมาจ่ายได้เท่าที่จ่ายจริง โดยเฉลี่ยไม่เกินอัตรา  
ค่าเช่าที่พักที่สํานักงานกําหนด

 หากหลักสูตรการฝึกอบรมมีระยะเวลาตั้งแต่ ๓ เดือนขึ้นไป ให้เบิกจ่ายค่าเช่าที่พักได้เท่าที่จ่ายจริงแต่ไม่เกิน ๓ ใน ๔ ของอัตราค่าเช่าที่พักที่สํานักงานกําหนด

 (๒.๒) กรณีพักแรมร่วมกันในสถานที่ของส่วนราชการ องค์การมหาชน รัฐวิสาหกิจ หรือหน่วยงานอื่นของรัฐ ให้เบิกจ่ายตามอัตราที่หน่วยงานดังกล่าวเรียกเก็บ”

 ข้อ ๑๓ ให้ยกเลิกความใน (๑) ของข้อ ๒๑ แห่งระเบียบคณะกรรมการข้าราชการ  
ฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ และให้ใช้ความต่อไปนี้แทน

 “(๑) คํานวณค่าใช้จ่ายเฉลี่ยต่อคนแต่ละระดับการฝึกอบรม และแจ้งให้หน่วยงานผู้ส่งทราบเพื่อเบิกจ่ายเงินค่าใช้จ่ายของผู้เข้ารับการฝึกอบรมและผู้สังเกตการณ์ต่อไป ตามอัตราดังนี้

 (๑.๑) ค่าอาหาร ไม่เกินอัตราที่กําหนดไว้ในระเบียบกระทรวงการคลังว่าด้วยค่าใช้จ่ายในการฝึกอบรมของส่วนราชการ

 (๑.๒) ค่าเช่าที่พักไม่เกินอัตราที่สํานักงานกําหนด

 (๑.๓) ค่ายานพาหนะ ไม่เกินหลักเกณฑ์และอัตราตามข้อ ๒๐ (๒)”

 ข้อ ๑๔ ให้ยกเลิกความใน (๒) ของข้อ ๒๒ แห่งระเบียบคณะกรรมการข้าราชการ  
ฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ และให้ใช้ความต่อไปนี้แทน

 “(๒) การเดินทางไปกลับระหว่างสถานที่อยู่หรือที่พักกับสถานที่จัดฝึกอบรมในช่วงระหว่างการฝึกอบรม ห้ามเบิกจ่ายค่าพาหนะรับจ้าง (แท็กซี่) เว้นแต่กรณีที่มีเหตุจําเป็น เลขาธิการอาจอนุมัติ  
ให้เบิกจ่ายได้ตามความเหมาะสมเป็นกรณี ๆ ไป”

 ข้อ ๑๕ ให้ยกเลิกความในข้อ ๒๙ แห่งระเบียบคณะกรรมการข้าราชการฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ และให้ใช้ความต่อไปนี้แทน

 “ข้อ ๒๙ ค่าใช้จ่ายของผู้เข้ารับการฝึกอบรมและผู้สังเกตการณ์ในการเดินทางไปฝึกอบรม  
ในต่างประเทศที่หน่วยงานผู้จัดเป็นหน่วยงานในประเทศหรือต่างประเทศ ให้ปฏิบัติตามหลักเกณฑ์ในหมวด ๓ เว้นแต่กรณีที่หน่วยงานผู้จัดเป็นผู้ติดต่อประสานงานเรื่องจัดอาหาร ที่พัก และยานพาหนะ หรือเรื่องหนึ่ง  
เรื่องใด โดยสํานักงานเป็นผู้ออกค่าใช้จ่าย ให้เบิกจ่ายค่าใช้จ่ายดังกล่าวได้ตามจํานวนที่หน่วยงานผู้จัดแจ้ง   
แต่ทั้งนี้ต้องไม่เกินหลักเกณฑ์ดังนี้

 (๑) ค่าอาหาร ให้เบิกจ่ายได้เท่าที่จ่ายจริง คนละวันละไม่เกิน ๒,๕๐๐ บาท

 (๒) ค่าเช่าที่พัก ให้เบิกจ่ายได้เท่าที่จ่ายจริงแต่ไม่เกินอัตราที่กําหนดไว้ในระเบียบกระทรวงการคลังว่าด้วยค่าใช้จ่ายในการฝึกอบรมของส่วนราชการ

 (๓) ค่ายานพาหนะระหว่างการฝึกอบรม ไม่เกินหลักเกณฑ์และอัตราตามข้อ ๒๐ (๒)”

 ข้อ ๑๖ ให้ยกเลิกบัญชีหมายเลข ๑ บัญชีหมายเลข ๒ บัญชีหมายเลข ๓ บัญชีหมายเลข ๔ และบัญชีหมายเลข ๕ ท้ายระเบียบคณะกรรมการข้าราชการฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓

 ข้อ ๑๗ ในกรณีที่มีการฝึกอบรมใดกําลังดําเนินการอยู่ในวันที่ระเบียบนี้มีผลใช้บังคับให้ดําเนินการให้เป็นไปตามระเบียบคณะกรรมการข้าราชการฝ่ายศาลปกครอง ว่าด้วยค่าใช้จ่ายในการฝึกอบรมของสํานักงานศาลปกครอง พ.ศ. ๒๕๔๓ ซึ่งแก้ไขเพิ่มเติมโดยระเบียบนี้

 ข้อ ๑๘ ให้เลขาธิการเป็นผู้รักษาการตามระเบียบนี้ และให้มีอํานาจออกประกาศ คําสั่ง หลักเกณฑ์ และวิธีการเพื่อประโยชน์ในการปฏิบัติตามระเบียบนี้

 ประกาศ ณ วันที่ ๑๒ ธันวาคม พ.ศ. ๒๕๔๔

 อักขราทร จุฬารัตน

 ประธานศาลปกครองสูงสุด

 ประธานกรรมการข้าราชการฝ่ายศาลปกครอง

1. ประกาศในราชกิจจานุเบกษา เล่ม ๑๑๘ ตอนที่ ๑๑๖ ก หน้า ๖๑ วันที่ ๑๙ ธันวาคม พ.ศ. ๒๕๔๔ [↑](#footnote-ref-1)